Karl Vella, il-missier li miet bil-marda tal-kanċer fi Frar li għadda dalgħodu ngħata l-Midalja għall-Qadi tar-Repubblika waqt ċerimonja li saret fil-Palazz Presidenzjali. Karl miet fis-16 ta’ Frar li għadda u jibqa’ mfakkar għall-kuraġġ kbir li kellu biex jissielet mal-marda tal-kanċer kemm għalih innifsu iżda wkoll għal min bħalu ntlaqat minn din il-marda qerrieda. Is-Sur Vella, fuq it-televiżjoni u midja soċjali sar simbolu ta’ kuraġġ; u minkejja li kien ikun magħdur sew baqa’ sal-aħħar jiġġieled il-marda tal-kanċer u jwassal messaġġi ta’ kuraġġ għal min kien f’sitwazzjoniji simili. Karl Vella se jibqa’ mfakkar ukoll għall-ispirtu ta’ solidarjetà li wera permezz tax-xogħol li għamel mat-tfal fl-isptar, bħala shop steward tal-unjin tan-nurising aids, u aktar tard f’ħajtu, kien jagħti wens lil nies morda bħalu. Bħal daż-żmien sena waqt il-ġirja tal-President tal-Istrina, minkejja li kien viżibilment magħdur flimkien ma’ familtu huwa kien ingħaqad mal-eluf biex jagħti l-appoġġ tiegħu għal din l-inizjattiva. Il-memorja tiegħu se tibqa’ ħajja bis-saħħ tal-Karl Vella Foundation li twaqqfet wara mewtu fejn numru ta’ volontiera se jkunu qed jipprovdu għajnuna edukattiva u appoġġ psikoloġiku lil tfal milqtua minn mard fil-familja.